11 Ka go dumelelana le kholofetšo yeo Jehofa a e dirilego go Aborahama, Solomone o ile a bolela nakong ya go kgakolwa ga tempele ka 1026 B.C.E. gore batho ba ditšhaba ka moka ba be ba tla tla ba tumiša Jehofa. O ile a rapela go tšwa pelong gore: “Le motho o šele yo e sego wa setšhaba sa gago sa Isiraele yoo a tšwago nageng ya kgole ka baka la ge a kwele ka leina la gago (gobane ba tla kwa ka leina la gago le legolo le seatla sa gago se matla le letsogo la gago leo le otlolotšwego), ge a ka tla a rapela a lebeletše ntlong ye, gona anke wena o theetše o le magodimong, o le lefelong la gago le le tsepamego la bodulo gomme o dire sohle seo motho o šele a se kgopelago go wena; e le gore merafo ka moka ya lefaseng e tsebe leina la gago gore e go boife go etša ge setšhaba sa gago sa Isiraele se go boifa.”—1 Dikg. 8:41-43.